კლოდ სიმონი

**კლოდ ეჟენ ანრი სიმონი** (,  დ. 10 ოქტომბერი, 1913 წელი, ანტანანარივუ, მადაგასკარი, საფრანგეთის კოლონია — გ. 6 ივლისი, 2005, პარიზი, საფრანგეთი) — ფრანგი მწერალი,  ნობელის პრემიის ლაურეატი ლიტერატურაში (1985). 

## ბიოგრაფია 
სიმონი 1913 წლის 10 ოქტომბერს კუნძულ მადაგასკარზე, ქალაქ ანტანანარივუში ფრანგი მშობლების ოჯახში დაიბადა. ისინი საფრანგეთში 1914 წელს დაბრუნდნენ.  სიმონის მამა სამხედრო მოსამსახურე იყო და პირველი მსოფლიო ომის დასაწყისში დაიღუპა. მომავალი მწერალი დედასთან და მის ოჯახთან ერთად პერპინიანში გაიზარდა. 1924 წელს მისი დედა სიმსივნით გარდაიცვალა, რის შემდეგაც მას  ბებია ზრდიდა. 

სიყმაწვილეში სიმონი ბევრ დროს უთმობდა ფერწერასა და ფოტოგრაფიას. მან საშუალო განათლება პარიზში, ხოლო უმაღლესი განათლება ოქსფორდისა და კემბრიჯის უნივერსიტეტებში მიიღო.
სიმონი კომუნისტურ პარტიას შეუერთდა და 1936 წელს ბარსელონაში გაემგზავრა, სადაც რესპუბლიკელთა რიგებში ფრანკოს წინააღმდეგ იბრძოდა.  1973 წელს სიმონი აღმოსავლეთ ანგლიის უნივერსიტეტის საპატიო დოქტორი გახდა. მწერალი 2005 წლის 6 ივლისს პარიზში გარდაიცვალა. დაკრძალულია მონმარტრის სასაფლაოზე.

## სტილი და გავლენები
სიმონი ახალი რომანის მიმდინარეობის წარმომადგენლად მიიჩნევა. მისი რომანებისთვის დამახასიათებელია ფრაგმენტული ნარატივი; მას არ აქვს ნარატივისა და პერსონაჟის შენარჩუნების მკაფიო განცდა. 

სიმონს მოდერნისტ წინამორბედებთან უფრო მეტი საერთო აქვს, ვიდრე თანამედროვეებთან. მის ნამუშევრებში აშკარად იგრძნობა მარსელ პრუსტისა და უილიამ ფოლკნერის გავლენა. მისთვის დამახასიათებელია ვრცელი, ხშირად რამდენიმე გვერდზე გადაჭიმული წინადადებები, სასვენი ნიშნების ნაკლებობა, პრუსტისეული მოქმედების ადგილების ალუზიური გამოყენება, რაშიც პრუსტის გავლენა იგრძნობა, ხოლო ფრაგმენტული დროის ხაზი, ხშირი ანალიზი და ცნობიერების ნაკადი სიმონის შემოქმედებაში ფოლკნერის გავლენის მახასიათებლების მაგალითებად შეგვიძლია მოვიყვანოთ.

## თემები
მიუხედავად გავლენებისა, სიმონის შემოქმედება, როგორც თემატურად, ისე სტილისტურად უაღრესად ორიგინალურია. ომი მის შემოქმედებაში ცენტრალური თემაა. იგი რომანში ერთსა და იმავე ისტორიულ კონფლიქტზე სხვადასხვა ადამიანების გამოცდილების ჩვენებით კონტრასტის ეფექტს ქმნის. 

სიმონის არაერთ რომანში ოჯახური ისტორიის თემას ვხვდებით, სადაც პროტაგონისტის ცხოვრებაზე გავლენას ახდენს ის მითები და ლეგენდები, რომლებიც მის ოჯახში თაობიდან თაობას გადაეცემოდა. ამ მხრივ, სიმონის რომანებს აქვთ რამდენიმე საერთო ლაიტმოტივი, რომლებიც რომანებში სხვადასხვა თანმიმდევრობით მეორდება.

## ბიბლიოგრაფია
* 1945 : Le Tricheur, Éditions du Sagittaire
* 1947 : La Corde raide, Éditions du Sagittaire
* 1952 : Gulliver, Calmann-Lévy
* 1954 : Le Sacre du Printemps, Calmann-Lévy
* 1957 : Le Vent. Tentative de restitution d’une retable baroque, Éditions de Minuit
* 1958 : L’Herbe, Éditions de Minuit
* 1960 : La Route des Flandres, Éditions de Minuit
* 1962 : Le Palace, Éditions de Minuit
* 1966 : ქალები Femmes  (ჟუან მიროს ოცდასამი სურათის მიხედვით), Éditions Maeght
* 1967 : Histoire, Éditions de Minuit
* 1969 : La Bataille de Pharsale, Éditions de Minuit
* 1970 : Orion aveugle, Skira
* 1971 : Les Corps conducteurs, Éditions de Minuit
* 1973 : Triptyque, Éditions de Minuit
* 1975 : Leçon de choses, Éditions de Minuit
* 1981 : გეორგიკები  Les Géorgiques, Éditions de Minuit, ISBN 2-7073-1950-3
* 1986 : სიტყვა სტოკჰოლმში (ნობელის პრემიის გადაცემისას) Discours de Stockholm, Éditions de Minuit
* 1987 :  L’Invitation, Éditions de Minuit
* 1988 : Album d’un amateur, Rommerskirchen
* 1989 : L’Acacia, Éditions de Minuit
* 1992 : Photographies, 1937—1970, Éditions Maeght
* 1994 : Correspondance avec Jean Dubuffet, L'Échoppe
* 1997 : Le Jardin des Plantes, Éditions de Minuit
* 2001 : Le Tramway, Éditions de Minui
* 2006 : Oeuvres, Collection Pléiade

## რესურსები ინტერნეტში 
* კლოდ სიმონი. nobel-winners.com 
* კლოდ სიმონი ნობელის პრემიის ოფიციალურ საიტზე 
* კლოდ სიმონი. *Books and Writers*
* Claude Simon, The Art of Fiction No. 128

## სქოლიო
კატეგორია:დაბადებული 1913
კატეგორია:გარდაცვლილი 2005
კატეგორია:ფრანგი მწერლები
კატეგორია:მედიჩის პრემიის ლაურეატები
კატეგორია:ფრანგი ნობელის პრემიის ლაურეატები
კატეგორია:ფრანგი მამაკაცი რომანისტები
კატეგორია:XX საუკუნის ფრანგი რომანისტები
კატეგორია:ფრანგული წინააღმდეგობის წევრები
კატეგორია:ნობელის პრემიის ლაურეატები ანბანის მიხედვით
კატეგორია:მწერლები ანბანის მიხედვით